S-447/2018

Mál þetta, sem var tekið til dóms 16. nóvember 2018, höfðaði lögreglustjórinn á höfuðborgarsvæðinu með ákæru 25. september 2018, á hendur H-kvk-þgf H-kvk-þgf, kt. 000000-0000, [...]; ,,fyrir eftirtalin brot:

I.

Umferðarlagabrot, með því að hafa, þriðjudaginn 6. júní 2017, ekið bifreiðinni [...] svipt ökurétti og óhæf um að stjórna henni örugglega vegna áhrifa ávana- og fíkniefna (í blóði mældist amfetamín 610 ng/ml og tetrahýdrókannabínól 0,8 ng/ml) vestur Norðurfell í Reykjavík, uns lögregla stöðvaði aksturinn skömmu síðar við [...] og í sama skipti framvísað við lögreglu, í blekkingarskyni, ökuskírteini á nafni [...].

Telst þetta varða við 1., sbr. 2. mgr. 45. gr. a. og 1. mgr. 48. gr., sbr. 1. mgr. 100. gr. umferðarlaga nr. 50/1987 og 1. mgr. 157. gr. almennra hegningarlaga nr. 19/1940.

II.

Fíkniefnalagabrot með því að hafa:

1. Mánudaginn 21. nóvember 2016 haft í vörslum sínum 1,35 grömm af amfetamíni og 0,40 grömm af maríhúana [...].

2. Laugardaginn 18. febrúar 2017 haft í vörslum sínum 0,41 gramm af amfetamíni [...]

Teljast brot þessi varða við 2. gr., sbr., 5. og 6. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

III.

Þjófnað með því að hafa, miðvikudaginn 16. maí 2018, í versluninni Hagkaup, Spönginni 25 í Reykjavík, stolið snyrtivörum samtals að verðmæti kr. 3.577 og í sama skipti haft í vörslum sínum 0,83 grömm af maríhúana.

Telst brot þetta varða við 244. gr. almennra hegningarlaga nr. 19/1940 og við 2. gr., sbr., 5. og 6. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærða verði dæmd til refsingar og til greiðslu alls sakarkostnaðar. Jafnframt er þess krafist að ákærða sæti upptöku á 1,23 grömmum af maríhúana og 1,76 grömmum af amfetamíni, samkvæmt heimild í 6. mgr. 5. gr. laga nr. 65/1974.“

Ákærða sótti ekki þing við þingfestingu málsins 16. nóvember 2018 og boðaði ekki forföll en í fyrirkalli sem var ásamt ákæru löglega birt 6. nóvember 2018 var tekið fram að yrði ekki sótt þing af hennar hálfu mætti hún búast við því að fjarvist hennar yrði metin til jafns við það að hún viðurkenndi að hafa framið þau brot sem hún væri ákærð fyrir og að dómur yrði lagður á málið að henni fjarstaddri, sbr. 1. mgr. 161. gr. laga nr. 88/2008 um meðferð sakamála.

Með vísan til ofanritaðs og gagna málsins að öðru leyti telur dómurinn sannað að ákærða hafi framið þá háttsemi sem ákært er út af og eru brot hennar réttilega heimfærð til refsiákvæða í ákærunni.

Ákærða er fædd [...] og á samkvæmt framlögðu sakavottorði að baki sakaferil sem nær aftur til ársins 2011. Ákærða var dæmd í þriggja mánaða fangelsi, þar af var einn mánuður skilorðsbundinn til tveggja ára, með dómi 4. febrúar 2011 fyrir þjófnað, fjársvik, lyfjaakstur, akstur undir áhrifum ávana- og fíkniefna og fíkniefnalagabrot. Í dómnum greinir frá því að ákærða hafi gengist undir viðurlagaákvörðun 21. maí 2008 þess efnis að ákærða samþykkti greiðslu 70.000 króna sektar og að sæta sviptingu ökuréttar í 12 mánuði fyrir brot gegn 1. sbr. 2. mgr. 45. gr. a. umferðarlaga nr. 50/1987. Með sama dómi var ákærða dæmd til að sæta ævilangri sviptingu ökuréttar og var gert að sæta upptöku fíkniefna. Með dómi 8. apríl 2011 var ákærða dæmd fyrir þjófnaðarbrot og akstur undir áhrifum ávana- og fíkniefna og án þess að hafa endurnýjað ökuskírteini sitt. Öll brotin sem ákærða var sakfelld fyrir í málinu voru framin fyrir uppkvaðningu áðurnefnds dóms frá 4. febrúar 2011. Ákærðu var því gerður hegningarauki samkvæmt 78. gr. almennra hegningaralaga nr. 19/1940 og var ekki gerð frekari refsing í málinu. Með dómi 26. maí 2011 var ákærða sakfelld fyrir hafa tvívegis ekið bifreið undir áhrifum ávana- og fíkniefna og fjögur þjófnaðarbrot. Ákærða framdi öll þjófnaðarbrotin og annað umferðarlagabrotanna fyrir uppkvaðningu áðurnefndra dóma frá 4. febrúar og 8. apríl 2011 og var ákærðu því gerður hegningarauki samkvæmt 78. gr. almennra hegningaralaga. Seinna umferðarlagabrotið framdi ákærða eftir uppkvaðningu dómsins frá 4. febrúar 2011 en fyrir uppkvaðningu dómsins frá 8. apríl 2011. Í dómnum greinir frá því að ákærða hafi með seinna umferðarlagabroti sínu ítrekað í annað sinn brot gegn 45. gr. umferðarlaga og var ákærða því dæmd í 30 daga fangelsi. Með sama dómi var ævilöng ökuréttarsvipting hennar áréttuð. Ákærða var dæmd í 60 daga fangelsi og svipt ökurétti ævilangt með dómi 2. september 2013 fyrir að hafa ekið bifreið svipt ökurétti og undir áhrifum áfengis í mars 2013.

Að framangreindum sakaferli og að brotum ákærðu virtum, sbr. og eftir 77. gr. almennra hegningarlaga nr. 19/1940, þykir refsing hennar hæfilega ákveðin fangelsi í fimm mánuði.

Í ákæru er ekki gerð krafa um að ákærða verði dæmd til að sæta sviptingu ökuréttar. Með vísan til 180. gr. laga nr. 88/2008 um meðferð sakamála verður ákærðu því ekki gerð ökuréttarsvipting í málinu.

Með vísan til kröfugerðar ákæruvaldsins, gagna málsins og tilgreindra lagaákvæða í ákæru verða gerð upptæk 1,23 g af maríhúana og 1,76 g af af amfetamíni.

Samkvæmt 1. mgr. 235. gr. laga nr. 88/2008 um meðferð sakamála verður ákærðu gert að greiða allan sakarkostnað málsins sem, samkvæmt framlögðu yfirliti frá sækjanda og með stoð í öðrum gögnum málsins nemur samtals 134.355 krónum.

M-kvk-nf H-kvk-nf H-kvk-nf, aðstoðarmaður dómara, kveður upp dóm þennan.

DÓMSORÐ:

Ákærða, H-kvk-nf H-kvk-nf, sæti fangelsi í fimm mánuði.

Ákærða sæti upptöku á 1,23 g af maríhúana og 1,76 g af amfetamíni.

Ákærða greiði 134.355 krónur í sakarkostnað.

M-kvk-nf H-kvk-nf H-kvk-nf